Möödunud nädalavahetusel võitsid Jasmiin ja Egon Üpraus jetispordi Alpe Adria karikasarja viimasel etapil Horvaatias nii kulla- kui hõbedakarva medaleid.

Kokku võistlesid tütar ja isa neljas võistlusklassis, olles edukaim Balti tiim terves sarjas.

Jasmiin Üpraus osales nii Ski Ladies GP1 kui ka Ski GP1 klassis. Naiste klassis võidutses ta mõlemas sõidus ja võttis taaskord etapivõidu ning aasta kokkuvõttes õnnestus tal ühe puudutud etapi saamata punktidest hoolimata austerlanna Christina Mahringeri järel tulla Alpe Adria sarjas naiste klassis hõbemedalile. Meeste GP1 klassis oli konkurents seekord tihedam ja võitlus rajal veel põnevam. Etapi kokkuvõttes saavutas Jasmiin viienda koha 13 kogenenud võistleja seas.

"Võistlus oli põnev ja häid sõitjaid leidus nii naiste kui meeste klassis. Rada oli väga huvitav ning puhkehetke ei olnud kerge leida, kogu aeg oli hoog üleval ja käis koha eest võitlemine," tegi Üpraus võistlusest kokkuvõtte. "Meestega koos Ski GP1 klassis võistlemine on mulle andnud palju julgust ning strateegilist mõtlemist. Ma ei suudaks ette kujutada paremat ettevalmistust MM-iks kui möödunud võidusõidud Alpe Adria sarjas."

Egon Üpraus võistles Ski GP2 ja Ski Veteran GP1 klassis. Sõitjaterohkes GP2 klassis jagas Egon võrdsete punktidega 3.-4. kohta ning Veteran GP1 klassis sai ta kaela nii etapi kui ka võistlussarja hõbemedali (võitis slovakk Attila Szep).

"Ma jäin kogu võistlusega väga rahule," kinnitas ka Egon. "Koht oli imeline, ilm hea, konkurents mitmekesine ning kohtunikud professionaalsed. Võistlus oli igati põnev ning sai taas noortega rinda pista. Mul on ka järgmisel aastal plaan Ski GP2 klassis võistelda ning kõrgeid kohti tuua."

Jasmiin Üprausi järgmine start on novembris Aasias toimuv MM-i kolmas etapp, kuhu juba praegu võistlustehnikat ära saadetakse.